runetrust/blame-folketinget-dk huggingface dataset:
Karsten Hønge (SF), 2025-10-09:
Jeg synes, det ville være godt at have en mere fleksibel overgang til seniorårene, men svaret kan jo ikke være som sidst, man forsøgte det, hvor man ville snyde befolkningen ved at sige, at man lavede noget, der hed Arnepluspension, som var en dramatisk forringelse af seniorpensionen og en lille, marginal forbedring af Arnepensionen.
Det blev så heldigvis gennemskuet, og jeg tror, det var demonstrationer nede på Slotspladsen mod tyveriet af store bededag, der gjorde, at regeringen blev så forskrækket, at man så også glemte sine reaktionære forslag om at forringe vilkårene for pensionisterne.
Til det her med at lave en fleksibel overgang er svaret så ikke netop, at man laver ordninger, der passer til de arbejdsliv, der er der, og at vi derfor bliver nødt til at lave forskellige ordninger, der passer til, at du enten ud fra et retfærdighedsprincip kan få en Arnepension eller ud fra et nedslidningsprincip kan få en seniorpension?
Mohammad Rona (M), 2025-10-09:
Det er jo faktisk mange af de ting, jeg sådan set også lige har sagt her.
Vi er sådan set klar til at kunne nedsætte et ekspertråd, som kan være med til at kvalificere nogle af de her ting, som jeg også har sagt i talen, og nogle af de bekymringer, som hr. Karsten Hønge har.
Jeg synes, det er helt reelle bekymringer.
Carl Andersen (LA), 2025-10-09:
Mange tak.
Jeg vil gerne starte med fagligt at rose ordføreren og sige, at Moderaterne jo er et godt eksempel på, hvordan man som lille parti kan få stor indflydelse, f.eks. ved at bremse for den stramning af udlændingepolitikken, som et bredt flertal i det her Folketing egentlig ønsker.
Nu vil jeg gå til mit spørgsmål.
I 672 dage har vi nu haft en koranlov i Danmark.
Er Danmark et bedre sted nu end for 672 dage siden?
Mohammad Rona (M), 2025-10-09:
Jeg synes, Danmark er et fantastisk sted.
Det var det sidste år, det var det i går, det var det for 10 år siden, og det var det, dengang vi første gang kom til Danmark i 1991.
Danmark er et fantastisk sted; det vil det også være de næste 675 dage.
Carl Andersen (LA), 2025-10-09:
Skal jeg tage det på den måde, at ordføreren faktisk synes, at det var en forbedring af ytringsfriheden og det at være dansk, at man nu fra den her sal har forbudt utilbørlig behandling af religiøse tekster, så vi kan se, at der er kunstnere, som har svært ved at udføre deres kunst, eller provokatører eller debattører, som får dagsbøder for at ytre sig?
Mohammad Rona (M), 2025-10-09:
Jeg synes sådan set, jeg svarede meget rent på det lige før.
Jeg synes, Danmark er et fantastisk sted og et fantastisk land.
Det var det også for 676 dage siden.
Det vil det også være i fremtiden.
Så vil jeg lige sige en anden enkelt ting også, i forhold til at Moderaterne bremser en stram udlændingepolitik: Det er simpelt hen forkert.
Vi har jo været med til sammen med S og sammen med V at gøre, sådan at flere kriminelle bliver udvist.
Det er jo faktisk en af de ting, f.eks. trappestigeordningen, som jeg ved blå blok har arbejdet med i rigtig mange år uden nogen sinde komme igennem med.
Men det har vi her.
Jeg fik ikke lige fat i det sidste, beklager.
Det er klart, at vi jo sådan set befinder os i en meget, meget alvorlig situation, og det har flere ordførere sagt meget, meget korrekt.
I den forbindelse er det jo sådan set vigtigt for os, at vi også er opmærksomme på, at vi har den sunde fornuft med her.
Og så er det jo også vigtigt for os, at vi ...
Nå, nu er jeg færdig, kan jeg se.
Sascha Faxe (ALT), 2025-10-09:
Det må jo komme an på en vurdering.
Lad mig spørge om noget helt andet.
For 15 dage siden så vi, at regeringens tre topministre stod på et pressemøde og talte om et paradigmeskift i forsvarspolitikken og talte med én stemme.
Det var et pressemøde, hvor det ret tydeligt blev udtrykt, at man køber våben, der kan angribe direkte ind i Rusland, og det må jo siges at være et paradigmeskift.
Til partilederdebatten i tirsdags kunne man så forstå på partilederen i Moderaterne, at der alligevel ikke helt er enighed om det her.
Det vil jeg gerne give ordføreren en mulighed for at forklare.
Mohammad Rona (M), 2025-10-09:
Men det er jo ikke folk fra MENAP, der vælter ind på vores erhvervsordninger.
Det er det jo ikke.
Altså, når vi snakker omkring udenlandsk arbejdskraft, og når vi snakker omkring, at folk kommer til Danmark for at bidrage – og bidrage med det kæmpe milliardbeløb, som jeg læste op lige før: 361 mia. kr. til dansk økonomi – så kan vi ikke blive ved med at snakke om trafiklys og alt mulig andet lys.
Altså, realiteten er her bare; det er den bare.
Hvis vi begynder at snakke omkring trafiklys og alt mulig andet, så taber vi den kamp.
Vi er jo ikke det eneste land i verden, der vil have udenlandsk arbejdskraft.
Det er vi jo ikke.
Pelle Dragsted (EL), 2025-10-09:
Først vil jeg bare gerne sige tak til ordføreren.
Tak for at sige fra over for den negative generalisering, som vi har skullet lægge øre til hele dagen, om vores medborgere med anden oprindelig baggrund end dansk.
Det synes jeg er skrækkeligt at høre på.
Men tak for at sige fra over for det.
Jeg synes måske, at man kunne vise lidt mere respekt for det store flertal, der går på arbejde, betaler deres skat og betaler jeres løn.
Jeg vil spørge ind til pension.
Jeg synes, at ordføreren slap for let omkring det før.
Der blev sagt meget klart, at Arnepensionen skal væk, at seniorpensionen skal væk, at efterlønnen skal væk, og at pensionsalderen generelt skal blive ved med at stige.
Konsekvensen af det vil være, at bl.a. 3f'erne vil få langt, langt færre år på pension end folk med lange uddannelser.
Det er et asocialt forslag.
Hvorfor er det, Moderaterne ikke kan vise samme solidaritet, som vi måske hørte over for nogle af vores udenlandske kollegaer i talen, over for de mennesker, som er kommet tidligt ud på arbejdsmarkedet, og som måske er blevet nedslidt?
Mohammad Rona (M), 2025-10-09:
Men det er jo netop det, vi gør.
Det er jo netop det, vores pensionssystem handler om.
Vi kan jo se, at arbejdsmarkedet har ændret sig helt vildt.
Folk arbejder på en helt anden måde, end de gjorde for bare 10 år siden.
Der er dobbelt så mange 70-årige på arbejdsmarkedet i dag, end der var i 2013.
Så vores arbejdsmarked er ved at ændre sig, og vores deltidspension går jo sådan set ud på at lave en fleksibel ordning for dem, der er på vej mod pensionsalderen.
Det er det, det handler om.
Vi vil rigtig gerne være med til at sørge for, at folk, der ikke kan arbejde af forskellige grunde, skal kunne trække sig tilbage ordentligt og værdigt.
Det har vi sådan set sagt flere gange.
Pelle Dragsted (EL), 2025-10-09:
Det er skønt, når folk kan arbejde længere.
Min egen mor er +70 år og bliver ved med at arbejde og elsker det.
Der er også folk, der er kommet meget tidligt ud på arbejdsmarkedet og har brug for at trække sig tilbage.
Det kan godt være, at ordføreren siger, at man bare vil erstatte det med noget andet, men det signal, der er blevet sendt, og som skaber utryghed derude og ovenikøbet får folk til at fravælge håndværksmæssige uddannelser, er, at det hele bare skal skrælles væk – undtagen den i øvrigt meget favorable politikerpension for den generation af politikere, der indførte den højere pensionsalder.
Mohammad Rona (M), 2025-10-09:
Noget af det, der kendetegner hele den her pensionsdebat, er f.eks. sådan noget som min egen far, som gik på pension sidste år.
Der kan jeg jo godt mærke på ham nu – og det har han sådan set også selv sagt – at han godt kunne tænke sig at komme tilbage igen på arbejdsmarkedet.
Men han har jo sat sin Arnepension i gang nu, så det kan han jo ikke.
Altså, det er et problem.
Der er virkelig nogle huller i vores pensionssystem, som vi bliver nødt til at tage et opgør med, i forhold til hvordan vi i fremtiden kan sikre et meget mere retfærdigt pensionssystem, også fordi arbejdsmarkedet har ændret sig.
Martin Lidegaard (RV), 2025-10-09:
Jeg vil også gerne kvittere for, at der bliver bygget bro mellem de mange forskellige typer danskere, vi er.
Til gengæld synes jeg godt nok, at der manglede en bro til fremtiden, for der var ikke meget grøn omstilling i den tale.
Det er der desværre heller ikke i regeringen.
Jeg kan huske, at da hr. Lars Løkke Rasmussen førte valgkamp – jeg havde indtil flere vælgermøder med hr. Lars Løkke Rasmussen – var det tid til implementering og ikke alle de modsætninger, for nu skulle der ske noget, og nu skulle der virkelig gang i udbygningen af havvind, VE og fjernvarme osv. Der er jo sket nul og niks efter 3 år med Moderaterne på klimaministerposten.
Jeg forstår simpelt hen ikke, at man ikke har et højere ambitionsniveau.
Det er jo kommet dertil, hvor det ikke kun handler om klima.
Det handler om sikkerhed og om ikke at fodre Putins krigsmaskine.
Og så handler det om simpel konkurrenceevne, fordi vores energipriser er 3-4 gange højere end i Kina og USA.
Den eneste vej ifølge Dansk Industri og BusinessEurope er vedvarende energi.
Hvad sker der?
Mohammad Rona (M), 2025-10-09:
Jamen jeg er sådan set fuldstændig enig i mange af de ting, der bliver sagt.
Grøn omstilling er i dag også sikkerhedspolitik, og det har det jo været i noget tid nu.
Jeg er sådan set helt fortrøstningsfuld – som vi også hørte i statsministerens tale i går – i forhold til at vi er på vej mod de 70 pct.s reduktion i 2030, måske endda højere end det.
Så hvis man har det for øje, synes jeg sådan set, at vi kommer ret godt igennem nu.
Martin Lidegaard (RV), 2025-10-09:
Jeg må sige, at den optimisme deler jeg desværre ikke.
Det bygger på nogle fremskrivninger, hvor man f.eks. næsten skal tredoble vedvarende energi på land.
Det kan jeg ikke se ske med det, regeringen indtil nu har sat i værk.
Det bygger på, at man faktisk får stoppet udrulningen af gas- og oliefyr, og det ser jeg heller ikke ske, for man ønsker ikke at stoppe udrulningen af gas- og oliefyr i regeringen.
Så hvad er det, man vil gøre?
Mohammad Rona (M), 2025-10-09:
Vi har jo sat nogle tiltag i gang, også i forhold til den tunge transport.
Altså, ca. 30 pct. af al den CO 2 , som bliver udledt nu, er f.eks. fra transportbranchen.
Så der har vi i hvert fald gjort noget der.
Vi har også lige været med til at gøre, at det nu bliver markant nemmere at opsætte solceller på offentlige tage.
Det ved jeg har været et kæmpe ønske fra rigtig mange kommuner og bl.a. fra KL.
Det er også et af de benspænd, der har været i mange år, og som vi nu vil tage et opgør med.
Sascha Faxe (ALT), 2025-10-09:
Tak, og tak til ordføreren for talen.
Ordføreren siger, han ser lyst på verden.
Kommunerne frygter, at rigtig mange bliver sat på gaden på grund af det her.
Moderaterne har tidligere udtrykt, at de har stort fokus på udsatte borgere.
Man har arbejdet med en værdighedsreform, og alligevel går man ind og laver så voldsomt et indgreb, hvor man bl.a. fjerner det, der skal til, for at folk kan blive i egen bolig.
Hvordan stemmer det overens?
Hvordan hænger det sammen, at Moderaterne er med til at sætte folk på gaden på den her måde?
Mohammad Rona (M), 2025-10-09:
Jeg synes måske, det er at tage munden lidt for fuld at sige, at Moderaterne er med til at sætte folk på gaden.
Vi var det første parti og det eneste parti, der sådan set også gik til valg på en værdighedsreform.
Og når vi har en fru Nanna Gotfredsen siddende i folketingsgruppen, er vi især meget opmærksomme på det her.
Jeg forstår godt bekymringen, og jeg har jo selv været ude og snakke med nogle af de borgere, også i den kommune, jeg selv er i, oppe i det nordjyske.
Men decideret at sige, at Moderaterne er med til at sætte folk på gaden, er altså ikke rigtigt.
Sandra Elisabeth Skalvig (LA), 2025-10-09:
Det synes jeg var et rigtigt ikkesvar på mit spørgsmål.
Men lad mig prøve at stille spørgsmålet på en måske lidt anderledes måde.
Moderaterne og også hr. Mohammad Rona taler ofte om, at Moderaterne fører en stram og ansvarlig udlændingepolitik.
Men hvordan kan det være ansvarligt at blive ved med at give antidemokrater statsborgerskab?
Mener Moderaterne og hr. Mohammad Rona, at det er en ansvarlig udlændingepolitik?
Mohammad Rona (M), 2025-10-09:
Men prøv at høre: Det er Liberal Alliance, der selv har været med til at lave indfødsretsaftalen fra 2021, så det nytter jo ikke noget at beskylde et parti for det, som slet ikke har været med til at lave det her.
Det er jo Liberal Alliance, der har været med til at lave indfødsretsaftalen.
Vi har flere gange sagt, også til den daværende udlændingeminister: Lad os nu tage den op af skuffen og gennemgå den.
Vi har ikke noget imod at stramme noget, hvis der er noget, der skal strammes; vi har bare noget imod, at det bare bliver symbolik.
Lisbeth Bech-Nielsen (SF), 2025-10-09:
Og tak for en god tale.
Jeg synes også, der var en rigtig god balance i forhold til at sige – og nu taler vi rigtig meget udlændingepolitik igen – at der er nogle, man skal være hårde over for, og så skal vi ikke generalisere over for alle.
Derfor har jeg bare et opklarende spørgsmål i forhold til det lovforslag, som regeringen er kommet med, lex kørekort-forslaget, i forhold til udrejsecentre, som jo er foranlediget af den både forfærdelige og fuldstændig uacceptable hændelse, der skete, da en kvinde blev kørt ihjel.
Der vil jeg jo tro, at man som moderat mener, at man ikke skal generalisere over en bred kam, altså at man skal slå hårdt ned på dem, der begår kriminalitet, ikke opfører sig ordentligt osv., men at man ikke skal generalisere over for alle.
Mohammad Rona (M), 2025-10-09:
Der er vi simpelt hen nødt til at handle.
Og ja, desværre går det så også ud over enkelte familier andre steder, som i princippet godt kan opføre sig ordentligt, hvis man kan sige det sådan.
Problemet er bare, at vi har Kærshovedgård, som fru Inger Støjberg har startet op tilbage i 2015, og som vi andre nu bliver nødt til at rydde op efter.
Og problemet er bare, at med de der 30 lovændringer, vi er kommet med omkring afviste kriminelle udlændinge og folk på tålt ophold, er vi simpelt hen nødt til at være hårde og konsekvente lige på det punkt.
Lisbeth Bech-Nielsen (SF), 2025-10-09:
Nej, men det her er jo slet ikke en diskussion omkring nogen af dem, der er udvisningsdømte, og som har begået kriminalitet, meget voldsom kriminalitet.
Det her handler om at følge op på det, som hr. Mohammad Rona sagde om, at man ikke skal generalisere.
Der bor familier på udrejsecentre, og der bor over 600 børn på de her centre; 44 pct. af dem er i overhængende risiko for at få meget alvorlige psykiske lidelser ifølge en ny Røde Kors-rapport.
De skal så nu leve under om muligt markant værre forhold, fordi man netop generaliserer og ikke lægger de her sanktioner ned over f.eks. kriminelle udvisningsdømte.
Mohammad Rona (M), 2025-10-09:
Altså, der er jo børn og familier derude i de forskellige asylcentre – jeg har selv besøgt et oppe i Nordjylland, Asylcenter Ranum – der er nedbrudte.
Men jeg synes ikke, man kan koble de to ting sammen, altså de stramninger, vi har lavet i forhold til afviste kriminelle udlændinge på Kærshovedgård.
Det synes jeg faktisk er to helt vidt forskellige ting.
Camilla Fabricius (S), 2025-10-09:
Tak for talen.
De Konservative har jo ved sidste folketingsvalg villet afskaffe topskatten, og fru Mona Juul har for under en måned siden helt villet droppe topskattelettelserne, fordi det, og nu citerer jeg, ville være urealistisk.
Men I har jo med jeres 100-dagesplan sammen med Danmarksdemokraterne, Dansk Folkeparti og Liberal Alliance netop topskattelettelserne med.
Derfor spørger jeg, om det indebærer, at Det Konservative Folkeparti vil afskaffe topskattelettelserne, eller om man ikke vil afskaffe topskattelettelserne.
Mona Juul (KF), 2025-10-09:
Tak for spørgsmålet.
Jeg vil altid rigtig gerne tale om skat, så tusind tak for det.
Man behøver ikke at være i tvivl om, hvad Det Konservative Folkeparti mener om skat i bunden, mellemskat og topskat.
Men det, vi siger, er, at vi starter i bunden, fordi det er der, vi får mest effekt.
Vi har ingen problemer med at fjerne nogen andre skatter, og vi synes faktisk, det er rigtig vigtigt, at vi også nu kommer til det punkt, at vi rent faktisk sørger for, at det overbeskattede Danmark får nogle flere af deres egne penge tilbage i lommerne, så det ikke er en til enhver tid siddende regering, der skal sidde og forvalte nogle råderumsbeløb, der måske er der ude i fremtiden.
Så det behøver man slet ikke at være i tvivl om at vi vil til enhver tid.
Men der skal også være realisme i det, og lige nu ser jeg ikke et flertal for at fjerne topskatten.
Camilla Fabricius (S), 2025-10-09:
Så når Mona Juul på den ene side siger, at det vil hun arbejde på, og på den anden side siger, at det er urealistisk, synes jeg faktisk, det lyder, som om det er noget forvirrende for Det Konservative Folkepartis leder.
Jeg synes, at hun skylder salen her og befolkningen at sige, om hun ønsker at afskaffe det, eller om hun mere er på holdet, der siger, at det simpelt hen er for urealistisk.
Mona Juul (KF), 2025-10-09:
Jeg tror simpelt hen ikke, der er andre end fru Camilla Fabricius og Socialdemokratiet, der kan være i tvivl om, hvad Det Konservative Folkeparti mener her.
Nævn en hvilken som helst skat, og så vil vi se på den.
Der er intet til hinder for, at vi kigger på den overbeskatning på alle niveauer.
Men når jeg siger, at der også skal være realisme i det, er det jo desværre, fordi Det Konservative Folkeparti ikke har 90 mandater.
Det har Socialdemokraterne heller ikke, heldigvis.
Trine Pertou Mach (EL), 2025-10-09:
Tak, og tak til ordføreren for en god tale.
Jeg værdsætter også denne her talen ind i , at vi skal kunne mødes på tværs, og at vi skal finde fællesskab frem for at splitte.
Jeg kunne godt tænke mig at spørge ordføreren ind til det, der jo ser ud til faktisk at ende med at blive en våbenhvile i Gaza.
Det kan man jo kun glædes over på vegne af israelerne og på vegne af palæstinenserne og håbe på, at det rent faktisk kan blive den endelige våbenhvile, der kan lede frem til det politiske spor, der skal skabe den egentlige, retfærdige fred.
Men hvis man kigger på den såkaldte fredsplan, som Trump har lagt for dagen, så har den jo nogle ret store huller.
Altså, der er ikke blik for den palæstinensiske sides sikkerhed.
Der er ikke nogen garanti for, at palæstinenserne får selvbestemmelse.
Endelig er det jo så blandingen af Trump og Blair – to herrer med ret kreative tilgange til international ret – som skal sidde i ledende positioner i processen.
Hvad vil Moderaterne gøre for at sikre, at det, der kommer efter våbenhvilen, faktisk peger i retning af reelle politiske løsninger med respekt for både palæstinensere og israelere?
Mohammad Rona (M), 2025-10-09:
Arh, det er jo ikke helt rigtigt.
Vi har lige her for nogle uger siden nedsat et ekspertudvalg, som netop skal være med til at belyse nogle af de ting, som Liberal Alliance sådan set spørger ind til nu.
Så det er jo sådan set ikke rigtigt.
Vi har nedsat den gruppe, og den gruppe kommer med nogle anbefalinger til, hvordan man i fremtiden kan sikre, at antidemokrater ikke kan få statsborgerskab.
Det er jo det, der skal undersøges.
Det er klart, at vi jo ikke kan gå med til noget, som ikke er undersøgt på nogen som helst måde.
Sandra Elisabeth Skalvig (LA), 2025-10-09:
Tak for det.
Det er for mig ret tydeligt, at Moderaterne gang på gang blokerer for stramninger på udlændingeområdet, på trods af at ordføreren, hr. Mohammad Rona, for ganske kort tid siden egentlig svarede det modsatte.
Men lad os tage et eksempel.
Det var, da vi i Liberal Alliance foreslog, at vi skal kunne frasortere antidemokrater i forhold til at blive tildelt dansk statsborgerskab.
I den forbindelse var det tydeligt, at både Socialdemokratiet og Venstre rigtig gerne ville være med, men på grund af Moderaterne endte det i en syltekrukke.
Så jeg kunne godt tænke mig at høre hr. Mohammad Rona, hvorfor Moderaterne mener, at vi skal give statsborgerskab til antidemokrater.
Mohammad Rona (M), 2025-10-09:
Vi har i Moderaterne sådan set været meget, meget vokale omkring, at vi fra start af har ønsket en tostatsløsning.
Vi har jo over flere omgange også sagt: en varig våbenhvile; ind med nødhjælp; og stop de forfærdelige angreb, for det, der foregår, er forfærdeligt, og det kan vi jo kun være enige om.
Vi synes, og jeg synes personligt også, at Israel er gået langt, langt over stregen, og det har udenrigsministeren sådan set også udtalt flere og flere gange.
Jeg tror, vi i første omgang, og det er ikke for at være pessimistisk eller noget som helst eller naiv for den sags skyld, skal glæde os over, at der er kommet de her ting fra USA, altså den her aftale.
Og så skal vi i hvert fald som parti, men også som regering blive ved med at presse på for, at der kommer en varig løsning på det her, og at palæstinenserne på et tidspunkt også kan få deres egen stat, men det skal selvfølgelig være uden Hamas.
Trine Pertou Mach (EL), 2025-10-09:
Tak, og tak for svaret.
Mit spørgsmål går også lidt mere konkret på, hvad det er, vi skal gøre, bl.a. fra Danmarks og EU's side for at sikre, at den her såkaldte fredsplan faktisk fører til det, der bliver freden, nemlig den retfærdige fred med en løsning, der gavner både israelere og palæstinensere.
Den store fare er jo, at blikket for palæstinenserne faktisk smutter, når man har Trump siddende som den ledende aktør, specielt med de ting, der ligger i planen.
Hvor ser Moderaterne at EU kan fortsætte med at lægge pres på den israelske side for reelt at respektere Den Internationale Domstols erklæring om, at den besættelse, de udfører, er ulovlig og annektering ligeså, og at de skal rømme de besatte områder?
Mohammad Rona (M), 2025-10-09:
Jeg synes faktisk, ordføreren har en pointe i, at man skal passe på, man ikke glemmer det palæstinensiske folk i det her.
Altså, de kan jo godt hurtigt blive glemt i ligningen af alt det, der foregår lige nu.
Jeg tror, at det, der er vigtigt for Europa, er, at man holder fast i de ting, man sådan set sagde dengang og også siger nu, altså at det er vigtigt, at vi arbejder for, at palæstinenserne får deres egen stat, og at vi på et tidspunkt, også fra Danmarks side af, kan være klar til at anerkende Palæstina.
Så de ting skal vi blive ved med at holde fast i sammen med EU.
Peter Kofod (DF), 2025-10-09:
Tak for det.
Jeg vil gerne spørge ordføreren ind til den grønne omstilling, eller jeg vil snarere kalde det den dyre omstilling, for siden Moderaterne overtog Klima-, Energi- og Forsyningsministeriet, er priserne bare eksploderet, og det er, uanset om det er brintrør, om det er havvind eller om det er Energiø Bornholm, som nu er blevet så uansvarlig, at selv Kraka er ude at sige, at det her er skadeligt for vores samfundsøkonomi, og ja, prisen bliver bare ved med at stige.
Så derfor vil jeg spørge Moderaternes ordfører: Har det her en maks.-limit ?
Er der et eller andet tidspunkt, hvor I tænker at nu vil I ikke spilde flere af vores penge på såkaldt grøn omstilling, på dum havvind og på dårlig, ineffektiv energi, som gør det dyrere at være dansker, og som jo i øvrigt ikke løser de underliggende problemer, som vores energipolitik skulle løse?
Så har det her et stoppunkt, hvor selv den her regering tænker at nu går vi for langt?
Mohammad Rona (M), 2025-10-09:
Altså, det, der sådan set er vigtigt for os, og det, at der er vigtigt for Moderaterne, er jo, at vi gør alt, hvad vi kan, for at kunne omfavne den grønne omstilling.
Jeg er helt med på nogle af de eksempler, som hr. Peter Kofod kommer med, men det ændrer bare ikke på, at vi står i en situation, ikke bare i Danmark, men også globalt, i forhold til at der er en klimakrise – altså, det er der bare – og jeg ved godt, at Moderaterne og Dansk Folkeparti nok står langt fra hinanden, også på det område, men det er jo stadig vigtigt for os at gøre alt, hvad vi kan, for at kunne komme op på de 70 pct.s reduktion i 2030.
Peter Kofod (DF), 2025-10-09:
Jamen det har jo ingen effekt.
Altså, der er jo ingen målelig effekt, selv hvis vi indfriede alle klimamålene i dag, ville det ikke have nogen som helst effekt på vejret; der ville ikke være en eneste dansker, der ville kunne mærke forskel.
Vi kunne lige så godt samle alle pengene ude på Slotspladsen og sætte ild til dem og lave et stort sankthansbål, for så var der i det mindste nogle børn, der var blevet glade for at have noget at kigge på.